b'\n_START_ARTICLE_\nNeue Literatur\n_START_PARAGRAPH_\nNeue Literatur (Noua literatur\xc4\x83) a fost o revist\xc4\x83 \xc3\xaen limba german\xc4\x83, destinat\xc4\x83 minorit\xc4\x83\xc8\x9bii germane din Rom\xc3\xa2nia._NEWLINE_Ini\xc8\x9bial, revista a ap\xc4\x83rut \xc3\xaen august 1949 sub titlul \xe2\x80\x9eBanater Schrifttum" (Literatura b\xc4\x83n\xc4\x83\xc8\x9bean\xc4\x83), fiind publicat\xc4\x83 de filiala din Timi\xc8\x99oara a Uniunii Scriitorilor din Republica Popular\xc4\x83 Rom\xc3\xa2n\xc4\x83, sub form\xc4\x83 de anuar. Al doilea num\xc4\x83r a ap\xc4\x83rut \xc3\xaen ianuarie 1951 iar al treilea, cu titulatura de "almanah", \xc3\xaen octombrie 1951._NEWLINE_Abia din 1956 publica\xc8\x9bia s-a numit Neue Literatur. Din acest moment, apari\xc8\x9bia a fost trimestrial\xc4\x83._NEWLINE_La sf\xc3\xa2r\xc8\x99itul anului 1958 redac\xc8\x9bia a fost mutat\xc4\x83 la Bucure\xc8\x99ti. Din 1960 s-au publicat \xc8\x99ase numere pe an, iar din 1968 s-au publicat 12, revista devenind cu apari\xc8\x9bie lunar\xc4\x83._NEWLINE_La sf\xc3\xa2r\xc8\x99itul anilor \'60 avea un tiraj de 2.500 de exemplare. _NEWLINE_Scopurile revistei erau sprijinirea literaturii de limb\xc4\x83 german\xc4\x83 din Rom\xc3\xa2nia \xc8\x99i prezentarea noilor apari\xc8\x9bii din literatura rom\xc3\xa2n\xc4\x83 \xc8\x99i chiar str\xc4\x83in\xc4\x83, cu accent pe spa\xc8\x9biul lingvistic german._NEWLINE_\xc3\x8en 1965 a ap\xc4\x83rut un num\xc4\x83r dedicat lui Franz Kafka, iar \xc3\xaen 1968 numere de prezentare a lui Tristan Tzara \xc8\x99i Guillaume Apollinaire._NEWLINE_Au fost sprijini\xc8\x9bi tineri scriitori, din Aktionsgruppe Banat (Grupul de Ac\xc8\x9biune Banat)._NEWLINE_Primele poezii ale lui Alwin Zweyer au ap\xc4\x83rut la sf\xc3\xa2r\xc8\x99itul anilor 1960, \xc3\xaen Neue Literatur, \xc3\xaencurajat fiind de Dieter Schlesak \xc8\x99i Oskar Pastior. \xc3\x8en revista \xe2\x80\x9eNeue Literatur\xe2\x80\x9d au debutat \xc8\x99i Klaus Kessler (\xc3\xaen 1970 cu proz\xc4\x83 \xc8\x99i poezii), William Totok (\xc3\xaen 1970 cu poezii) \xc8\x99i Hellmut Seiler (\xc3\xaen 1972, cu versuri)._NEWLINE_\xc3\x8entre 1973 \xc8\x99i 1989, scriitorul Peter Motzan a publicat \xc3\xaen Neue Literatur o serie de studii privitoare la literatura de limba german\xc4\x83 din Rom\xc3\xa2nia. _NEWLINE_\xc3\x8en 1975 , \xc3\xaen mai multe numere, a fost prezentat\xc4\x83 noua genera\xc8\x9bie de poe\xc8\x9bi din Republica Democrat\xc4\x83 German\xc4\x83, cu numeroase exemplific\xc4\x83ri din crea\xc8\x9bia acestora._NEWLINE_Tirajul revistei \xe2\x80\x9eNeue Literatur", v\xc3\xa2ndut \xc3\xaen \xc8\x9bar\xc4\x83, se ridica la circa 3.000 exemplare. C\xc3\xa2teva sute se trimiteau \xc3\xaen str\xc4\x83in\xc4\x83tate._NEWLINE_La \xc3\xaenceputurile sale, revista \xe2\x80\x9eNeue Literatur" era considerat\xc4\x83, de la Z\xc3\xbcrich la Berlin, ca una din cele mai interesante reviste de limba german\xc4\x83 a zilelor noastre. _NEWLINE_\xc3\x8en anii \'80, ca \xc8\x99i celelalte publica\xc8\x9bii de limb\xc4\x83 german\xc4\x83 din Rom\xc3\xa2nia, revista \xe2\x80\x9eNeue Literatur" a pierdut din nivelul \xc8\x99i deschiderea anterioare._NEWLINE_\xc3\x8en afar\xc4\x83 de redactorii revistei, la scrierea revistei contribuiau \xc8\x99i colaboratori externi. _NEWLINE_La Neue Literatur au lucrat: Emmerich Stoffel (redactor \xc8\x99ef 1957-1984), Arnold Hauser (redactor \xc8\x99ef adj. 1960-1984, redactor \xc8\x99ef 1985-1988), Claus Stephani (redactor 1967-1984, 1985-1990 redactor-\xc8\x99ef adjunct). Ca redactori au lucrat: Paul Schuster, Dieter Schlesak (1959 - 1969), Helga Reiter, Anemone Latzina, Gerhardt Csejka, Elisabeth Axmann, Christa Richter, Herbert Gruenwald, Horst Samson (1984 - 1987), Grete Tartler (1987-1991), Helmut Britz (1985\xe2\x80\x931993), care din 1990 a fost redactor-\xc8\x99ef._NEWLINE_Dup\xc4\x83 ce a emigrat \xc3\xaen Germania (1986), Gerhardt Csejka, fost redactor al revistei Neue Literatur din Rom\xc3\xa2nia, a publicat \xc3\xaen perioada 1992-1999, \xc3\xaen Germania o revist\xc4\x83 care purta tot titlul Neue Literatur (serie nou\xc4\x83), ca forum german al literaturilor est \xc8\x99i sud-est europene. _NEWLINE_\xc3\x8en num\xc4\x83rul special (Nr. 1/1998) al revistei Neue Literatur, editat\xc4\x83 de G. Csejka, au fost publicate portretele unor scriitori rom\xc3\xa2ni ca \xc8\x98tefan Agopian, Nora Iuga, Ioan Gro\xc8\x99an, Viorel Marineasa, Mircea Dinescu, Daniel Vighi, Caius Dobrescu \xc8\x99i Horia-Roman Patapievici, c\xc3\xa2t \xc8\x99i fragmente din operele lor.'